Wees positief | Vroue-Landbouvereniging van Kaapland
Home/Maria Stofberg Tak, News/Wees positief
Me Ronelle Smith, skoolhoof van Worcester Voorbereidingskool, bring twee van haar leerlinge saam en skets elkeen se agtergrond. Quinece Philander is 'n gestremde graad 1 dogtertjie en het 'n baie beperkte gebruik van haar ledemate. Sy is rolstoelgebonde. Sy was in Shaun Kelly, Sentrum vir Multigestremdes, waar hulle haar potensiaal raakgesien het en sy is oorgeplaas na 'n hoofstroomskool. Sy skryf en kleur in met haar mond. Sy is baie vasberade en het baie deursettingsvermoë. Astrid Tholine, Quinece se fassiliteerder, wys vir ons voorbeelde van haar inkleurprente. Hulle is besig om 'n rekenaarprogram op te stel waarop sy al haar werk sal kan doen.
Inkleurprent van Quinece
Me Ronelle Smith en Martina Fouche
Amy, ook graad 1, is 'n hiperaktiewe bondeltjie lewe en gee baie liefde en wil net soentjies gee. Die personeel het haar nou so ver dat sy net 5 soentjies op 'n dag kan gee. Haar huislike omstandighede is baie swak en sy word deur haar oupa en ouma versorg. Amy dra vir ons 'n gedig voor en is ook 'n paashasie. Sy deel paaseiers, asook paasfeeskaartjies wat die leerlinge van die skool gemaak het, aan die lede uit.
Amy en Quinece
Me Smit noem dat die twee leerlinge hulle as personeel baie inspireeer met hulle positiewe geaardhede. Sy het hulle saamgebring om te wys dat 'n mens onder alle omstandighede positief kan wees. Die onderwys kry so baie negatiewe publisiteit en dit is moeilik om positief te bly. Die hede is geskenk aan ons, die verlede is verby en oor die toekoms het ons geen beheer nie.
Sy vertel in kort van haar seun, Nicky, wat aan breinkanker oorlede is. Hy was baie positief en het ook 'n gelukkige lewensuitkyk en ingesteldheid gehad. Dit hang alles af van hoe jy die lewe sien. Ons moenie toelaat dat vrees vir môre , my geluk en gehalte van vandag wegneem nie. Ons moet positiewe denke hê en mense wat negatief is, vermy. God het ons geskape na Sy beeld en niemand is minderwaardig nie. Soms moet jy net weer met jouself 'n "self talk" hê en jouself gelukkig dink.
Lede ontvang hul diensjaarkentekens: Hettie Stander, Voorsitter, Dala Barnardo (15jr), en Jeanette Vorster (15jr) Agter: Martina Fouche (15jr ) en Helene de Wet (30jr)